Кенет Фийринг
Вечерна песен

Превод от английски: Леда Милева, —

chitanka.info

Просторна като тази нощ, стара като тази нощ

и млада като нея, тиха като нея,

странна като нея;

пълна, както е пълна тази нощ с лъчите на сива луна;

тъмна като тези дървета, тежка като аромата,

идещ от ливадите,

топла като тази ръка,

тъй топла и тъй силна —

е нощта, която обгръща колибите на юг

и се спуска над празните хамбари на запад;

вятърът, който раздухва крайпътния огън;

дърветата край южните имения,

правите и черни дървета на линча;

луната, която огрява миньорските градчета,

светлината — бледа над покривите, наети под наем,

сива върху ръцете, стиснали решетките на Моабит,

студена върху решетките на гробниците.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.